CF Gavà 1-0 UD Viladecans: El derbi torna a ser blaugrana! | CF Gavà
CF Gavà 1-0 UD Viladecans: El derbi torna a ser blaugrana!
Els gavanencs aconsegueixen sobreviure a una primera part on els visitants van ser superiors, i donar el cop mortal quan faltaven sis minuts pel final del matx.
Álex Vázquez celebra el gol | Foto: Havok
Derbi, intensitat, rivalitat, afició entregada… Un partit entre Gavà i Viladecans mai pot decebre, i aquest any tampoc ho podia fer. Això sí, la gespa de La Bòbila, massa tova encara i amb permanents bots que impossibilitaven un joc de combinació fluït, va fer que les segones jugades i la pilota aturada agafessin encara més importància de l’habitual.
Només començar el matx, els blaugranes ja es podrien haver posat per davant en el marcador, en la que va ser l’oportunitat més clara dels locals a la primera meitat: pilota morta al vèrtex de l’àrea petita, i el xut creuat de Marc Martínez es perd llepant el pal.
Marc Martínez va poder inaugurar el marcador | Foto: Havok
El Viladecans va trigar 10 minuts a reaccionar al bon inici dels gavanencs, però ho va fer amb una clara ocasió, un 1 contra 1 que va salvar providencialment Albert enfundant-se de nou el vestit de «sant». Els blaugranes no saber donar resposta a les oportunitats visitants, i el conjunt de Raúl Paje va disposar de dues oportunitats més per avançar-se en el marcador. Primer amb un xut, després d’un córner, que Marc González va treure sobre la línia, i en l’acció posterior amb un cop de cap de Favio que va picar a la part superior del travesser.
El domini dels visitants va arribar fins al minut 35 de la primera part, quan els blaugranes es van recompondre, van reorganitzar línies i, com a mínim, van aturar la presència visitant a la seva àrea. Abans del descans, Cabré ho va provar amb un xut des de la frontal que va marxar prop del pal dret de la porteria de Santi.
Providencial Espi a una acció davant Favio | Foto: Havok
La segona part no va tenir res a veure amb la primera, i només al cap de dos minuts de la represa el Gavà va disposar de la primera ocasió amb una passada a l’espai de Cabré que Joan Vázquez va recepcionar dins l’àrea, va retallar a Santi, i amb la porteria buida però desequilibrat va xutar al lateral de la xarxa. El petit dels Vázquez volia marcar el seu primer gol aquesta temporada, i va gaudir d’una nova oportunitat amb un remat que Santi va desviar amb els peus.
L’única oportunitat dels viladecanencs a la segona meitat va arribar amb un xut de Lara des de dins l’àrea que va sortir per sobre del travesser. El partit es va travar, i molt, passat el quart d’hora de la represa, amb els dos conjunts sabent que encaixar un gol suposava perdre el partit. Aquest moment va arribar al minut 84, amb una jugada que va acabar en els peus d’Álex Vázquez, qui va connectar un remat suau al segon pal que suposava el gol decisiu. En els darrers instants, el Gavà va saber defensar sense patir cap oportunitat per sumar els sis primers punts de la temporada i que el derbi es quedés a casa.
CF Gavà – UD Viladecans: Torna el derbi!
CF Gavà – UE Sant Ildefons: En la cerca de la tercera